ข้อบังคับสภาทนายความ
ข้อบังคับสภาทนายความ
ว่าด้วยการประชุมคณะกรรมการมรรยาททนายความ
พ.ศ. ๒๕๓๕
 

อาศัยอำนาจตามความในมาตรา ๗๒ และโดยความเห็นชอบของสภานายกพิเศษแห่งสภาทนายความตามมาตรา
๒๘ แห่งพระราชบัญญัติทนายความ พ.ศ. ๒๕๒๘ คณะกรรมการสภาทนายความออกข้อบังคับว่าด้วยการประชุมคณะกรรมการมรรยาทนายความ
ไว้ดังต่อไปนี้ คือ

ข้อ ๑
ข้อบังคับนี้ เรียกว่า ข้อบังคับสภาทนายความว่าด้วยการประชุมคณะกรรมการมรรยาททนายความ
พ.ศ. ๒๕๓๕

ข้อ ๒[๑]
ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

หมวด ๑
การนัดประชุม
 

ข้อ ๓ ให้ประธานกรรมการมรรยาททนายความส่งหนังสือนัดประชุมโดยแนบระเบียบวาระการประชุม
ทางไปรษณีย์หรือโดยวิธีอื่นไปยังกรรมการมรรยาททนายความทุกคน ณ ภูมิลำเนาหรือสำนักงานก่อนวันนัดประชุม
ไม่น้อยกว่า ๗ วัน
หากเป็นการประชุมเพื่อวินิจฉัยคดีมรรยาททนายความ
ต้องแนบรายละเอียดเกี่ยวกับคดีไปพร้อมหนังสือนัดประชุม

หมวด ๒
องค์ประชุม
 

ข้อ ๔
ในการพิจารณาคดีมรรยาททนายความทุกคดีต้องมีกรรมการมรรยาททนายความมาประชุมไม่น้อยกว่ากึ่งหนึ่งของจำนวนคณะกรรมการมรรยาททนายความ
จึงจะเป็นองค์ประชุม

หมวด ๓
การประชุม
 

ข้อ ๕
ให้ประธานกรรมการมรรยาททนายความเป็นประธานที่ประชุม ถ้าประธานกรรมการมรรยาททนายความไม่สามารถทำหน้าที่ได้
หรือไม่อยู่ในที่ประชุมก็ให้รองประธานกรรมการมรรยาททนายความทำหน้าที่ประธานที่ประชุมแทน
ถ้าหากรองประธานกรรมการมรรยาททนายความไม่สามารถทำหน้าที่ได้หรือไม่อยู่ในที่ประชุม
ให้กรรมการมรรยาททนายความผู้ได้รับมอบหมายเป็นหนังสือจากประธานกรรมการมรรยาททนายความปฏิบัติหน้าที่แทน

ข้อ ๖
ให้ประธานกรรมการมรรยาททนายความ หรือประธานที่ประชุม
จัดให้มีการบันทึกรายงานการประชุมไว้เป็นหลักฐานทุกครั้ง
และให้นำเสนอที่ประชุมเพื่อรับรองรายงานการประชุมในการประชุมครั้งถัดไป

ข้อ ๗
ให้ประชุมพิจารณาเฉพาะเรื่องที่มีอยู่ในระเบียบวาระการประชุม และต้องดำเนินการประชุมตามลำดับในระเบียบวาระการประชุมที่กำหนดไว้
เว้นแต่ที่ประชุมจะเห็นเป็นอย่างอื่น

ข้อ ๘
กรรมการมรรยาททนายความผู้ใดประสงค์จะกล่าวถ้อยคำต่อที่ประชุม ให้ยกมือขึ้นพ้นศีรษะ
เมื่อประธานอนุญาตแล้วจึงกล่าวได้ และต้องเป็นคำกล่าวกับประธานที่ประชุมเท่านั้น

ข้อ ๙
ถ้ากรรมการมรรยาททนายความผู้ใดขอแถลงหรือชี้แจงเรื่องใด ๆ ให้ประธานที่ประชุมพิจารณาว่าจะอนุญาตหรือไม่ก็ได้

ข้อ ๑๐
ประธานที่ประชุมมีอำนาจสั่งให้พักการประชุมหรือเลื่อนการประชุม หรือเลิกประชุมได้ตามที่เห็นสมควร

ข้อ ๑๑
การกล่าวถ้อยคำต้องอยู่ในประเด็น ไม่ฟุ่มเฟือย ไม่ซ้ำซาก และใช้วาจาสุภาพ ไม่ใส่ร้ายเสียดสีบุคคลอื่นหรือออกชื่อบุคคลโดยไม่จำเป็น

ข้อ ๑๒
ประธานที่ประชุมมีอำนาจกำหนดการกล่าวถ้อยคำหรือลงมติในเรื่องที่กำลังประชุมได้แต่เพียงผู้เดียว

หมวด ๔
การปรึกษาและวินิจฉัยชี้ขาดคดีมรรยาททนายความ
 

ข้อ ๑๓
ในการประชุมเรื่องใด ๆ ถ้าจะต้องมีการลงมติ ประธานที่ประชุมมีอำนาจสั่งให้ลงมติได้สองวิธีคือ
วิธีลงคะแนนลับ กับวิธีการลงคะแนนเปิดเผย

ข้อ ๑๔
ในกรณีที่มีการลงมติโดยวิธีลงคะแนนลับก็ดี โดยวิธีเปิดเผยก็ดี ถ้าหากคะแนนเสียงเท่ากันให้ประธานที่ประชุมมีสิทธิออกเสียงลงคะแนนเป็นคะแนนชี้ขาดได้อีกเสียงหนึ่ง

ข้อ ๑๕
ระเบียบวาระเรื่องใดซึ่งได้มีมติไปแล้ว จะเสนอซ้ำอีกไม่ได้เว้นแต่ที่เกี่ยวกับปัญหาข้อกฎหมาย

หมวด ๕
การอำนวยความสะดวกต่อที่ประชุม
 

ข้อ ๑๖
ประธานกรรมการมรรยาททนายความ
สั่งพนักงานสังกัดสำนักงานคณะกรรมการมรรยาททนายความ
หรือพนักงานของสภาทนายความช่วยเหลือและอำนวยความสะดวกต่อที่ประชุมตามความจำเป็นก็ได้


ประกาศ ณ วันที่ ๒๕ มิถุนายน พ.ศ. ๒๕๓๕
สัก กอแสงเรือง
นายกสภาทนายความ












ดลธี/ผู้จัดทำ
๒ พฤศจิกายน ๒๕๕๓
นฤดล/ผู้ตรวจ
๑๑ มกราคม ๒๕๕๔

[๑] ราชกิจจานุเบกษา
เล่ม ๑๐๙/ตอนที่ ๑๐๘/หน้า ๓๑/๑๖ ตุลาคม ๒๕๓๕